
Mae’r llyfr hwn wedi’i seilio ar ddigwyddiadau ym mywyd Buddug, Brenhines yr Iceni acwedi’i lunio gan ddefnyddio ffynonellau hanesyddol cynradd ac eilaidd, sylwebaeth ac ymchwil. Adroddir yr hanes drwy lygaid mam a merch o’r llwyth Dobunni ym 5ed ganrif yr Oes Cyffredin yn yr ardal a ddaeth yn deyrnas Mercia’r Anglo-Sacsoniaid yng nghanolbarth a gorllewin de Lloegr.

Nodir y ffynonellau a ymgynghorwyd gyda nhw ar ddiwedd y llyfr hwn. Dehonglwyd y deunydd ffynhonnell ar ddisgresiwn yr awdur ac fe’i defnyddiwyd o fewn cwmpas dychymyg yr awdur, yn cynnwys enwau, digwyddiadau, a manylion hanesyddol.

Hoffi’r llyfr hwn? Rhannwch eich hoffter ohono ac o Gyfres Merched Chwedlonol yn Hanes y Byd drwy adolygu’r llyfr hwn ar eich blog, gwefan, neu ar wefannau gwerthwyr.  Bydd eich adolygiad yn cynnig eich adborth i’r awdur ar gyfer gwella’r gyfres hon, ac hefyd yn gymorth i eraill ddod o hyd i’r llyfr hwn fel er mwyn iddyn nhw gael ei fwynhau hefyd. Dim ond ychydig frawddegau ac ychydig funudau o’ch amser sydd ei angen i rannu’ch hoffter gydag eraill sy’n dymuno ei fwynhau hefyd.

“Wnewch chi adrodd stori i mi, Mam?” gofynnodd geneth wyth mlwydd oed gyda gwallt tywyll cyrliog a llygaid tywyll.

“Pa stori hoffet ti ei chlywed, Moira?” gofynnodd Keita wrth iddi gynhesu llaeth ar dân yr aelwyd, llewys ei ffrog wlân werdd syml wedi’u torchi allan o’r ffordd yn dwt wrth iddi droi.

Gan wylio’i mam, estynnodd Moira geuled o’r oen a laddwyd y diwrnod cynt, “Dywedwch wrtha’ i am ein pobl.”

“Mae ein teulu wedi byw ar yr ynys hardd hon am genedlaethau lawer, mor hir nad oes neb yn gwybod yn iawn pa bryd y daethom ni yma o’r tiroedd eang yn y de.  Mae amser wedi newid ein hiaith, yn enwedig nawr fod y Sacsoniaid wedi cymryd nifer o’r ffermydd yr oeddem ni’r  Dobunni yn eu cadw ar y cyd ac yn eu hamddiffyn o’n bryngaerau.  Ond tua phedwar can mlynedd yn ôl, newidiodd concwerwyr o le pell o’r enw ‘Rhufain’ fwy byth ar ein tiroedd.  Ar y cyfan, eisiau’n tiroedd ni iddyn nhw’u hunain mae’r Sacsoniaid, ond roedd y Rhufeiniaid yn wahanol.  Y peth ydi, weli di, roedden nhw’n ein gweld ni fel pobl israddol, yn enwedig ein harferion, fel y ffaith fod y tir yn eiddo’r gymuned, fod merched a dynion yn gyfartal, ein crefydd, a, ti’n siŵr o werthfawrogi hyn: roedden nhw’n meddwl ein bod yn is na nhw oherwydd yr hyn ydym ni’n ei fwyta.”

Tynnodd Moira ddau ddarn o ddefnydd wedi’i wehyddu dros ddwy bowlen las wrth i Keita dywallt y ceuled caws yn ofalus o'r pot stemiog i mewn i bob powlen, "Ond roeddem ni’r Dobunni yn hoffi’r Rhufeiniaid, oedden ni ddim?"

“Rydym ni Dobunni’n casáu rhyfel − yn wahanol i nifer o’n cymdogion.  Pan ddaeth y Rhufeiniaid, roedd yn haws i ni adael iddyn nhw wneud fel yr hoffen nhw na cheisio’u herio fel y gwnaeth nifer o’n cymdogion − yma ym Mhrydain yn ogystal â’n cefndryd yn Gâl.  Tra’r oedden nhw’n barod i adael i ni fod, i ganiatáu i ni addoli Cuda ym mryniau’r Cotswold neu’r Fam Dduwies, ‘Minerva Sulis’ fel y’i gelwir hi, yn ne-orllewin ein tiroedd, roeddem yn gallu eu dioddef, hyd yn oed elwa oddi wrthyn nhw ar adegau.  Yn anffodus, Moira, gallai ymddiried yn y Rhufeiniaid fod yn fater peryglus − fel y dysgodd ein cefndryd yn y dwyrain pell ar lannau Môr y Gogledd amser maith yn ôl.”

Roedd dinas Rufeinig Caer Colun, a fu unwaith yn brifddinas i’r llwyth Trinovantes balch, dan ei sang gyda masnach.  Diwrnod marchnad oedd hi heddiw, gyda phobl o hyd a lled dwyrain Prydain yn heidio i’w strydoedd cul, a’r rheiny yn llawn masnachwyr a werthai bopeth a oedd gan y byd Prydeinig a Rhufeinig i’w gynnig.  Ar hyd y llwybrau llyfn, cerddai merch Galaidd pedair ar bymtheg oed.  Roedd yn dal, gydag ysgwyddau llydan, ac olion cleisiau mawrion i’w gweld yn glir yn erbyn ei gwallt coch gloyw.  Gwisgai froes hardd ar ei chlogyn brethyn trwm, gyda phatrwm pen cigfran a roddai ryw awgrym o’i gorffennol.  Aeth swyddog cyhoeddus heibio iddi, gan beri iddi orchuddio’i phen.  Yn llawn rhyddhad fod hynny wedi gweithio, aeth y ferch ifanc yn ei blaen ar hyd y stryd, a tharo yn erbyn dyn mewn gwisg foethus o wlân main. Cododd Buddug ei llygaid at ei rai ef, “Maddeuwch imi, Syr.”

“Dy acen – nid un o’r ardal hon wyt ti, nage?” gofynnodd.

“Nage, Syr.”

“Wyt ti’n dod o’r tiroedd wedi’u concro dros y sianel i’r de, yr un y mae’r Rhufeiniaid ʼma yn ei galw’n Gâl?”

“Ydw.”

“Ai dyna pam nad oeddet ti eisiau i’r dyn yna sylwi arnat ti?”

“Ie.  Mae sawl cenhedlaeth wedi mynd heibio ers iddyn nhw goncro fy mhobl, Syr, ond nid ydy pob un ohonom yn fodlon cael ein Rhufeinio.  Byddai’n well gennym fod yn rhydd na bod yn gaethweision.  Roedd Rhufeiniwr yn honni ei fod yn berchen arna i – fe wnes i ddianc.” 

“Beth ydi dy enw di?” 

“Buddug, o linach frenhinol yr Aedui ger afon Seine.”

Gwenodd y dyn yn gyfeillgar, “Mae’n bleser dy gyfarfod, Buddug.  Fy enw i yw Prasutagus o lwyth yr Iceni, sy’n byw tua’r gogledd ddwyrain o’r fan hon ger y môr mawr.  Mae’n le hardd − ac un sy’n croesawu’r rhai sy’n well ganddyn nhw fod yn rhydd na byw fel caethweision.  Mae croeso i ti ddod gyda fi’n ôl at fy nhiroedd os hoffet ti.  Fel mae’n digwydd, mae’n rhaid i mi gwrdd â’r dyn oeddet ti’n ceisio’i osgoi.  Fe yw cynorthwyydd y Llywodraethwr Gaius Suetonius Paulinus.”

“I beth fyddech chi eisiau siarad gyda hwnnw?”

“Ledled y deyrnas mae’r llengoedd yn ymosod ar holl bobl yr ynys hon.  Mae’r rhai sy’n ymladd yn cael eu lladd.  ʼDydw i ddim eisiau ymladd â Rhufain – ond rwy’n gwrthod bod yn gaethwas iddyn nhw fel sydd wedi digwydd i gymaint o’r Trinovantes.  Rwy’n dymuno darganfod ffordd i gadw fy mhobl yn rhydd.”

“Pa bris hynny, Prasutagus?” 

“Pa bris bynnag y bydd raid.” 

“Rhaid?  Wyddoch chi beth wnaeth y Frenhines Cartimandua o lwyth y Brigantes i amddiffyn ei phobl rhag Rhufain?  Y ddinas hon, Caer Colun, oedd prifddinas y Trinovantes.  Wedi i’r Ymerawdwr Claudius ddod gyda’i filwyr atgyfnerthol i gymryd y ddinas hon gan y Trinovantes a chaethiwo’i phobl, dihangodd Caradog, y brenin, yn ei gerbyd rhyfel, yn gobeithio casglu’r llwythau i anfon y Rhufeiniaid o’r tir hwn ac o holl diroedd y llwythau.  Yn lle ei helpu, fe wnaeth hi ei fradychu.  Er mwyn sicrhau diogelwch ei phobl, fe helpodd hi gaethiwo’r bobl hyn.  Dywedir fod Caradog wedi cael ei orymdeithio drwy Rufain mewn cadwyni, fel tlws rhyfel.  Wedi’i gywilyddio, wedi’i gaethiwo − nid ef yn unig, ond yr holl Trinovantes urddasol gydag ef.  Byddwch yn ofalus o fargeinion y Rhufeiniaid!  Nid yw bargeinion o’r fath yn gweithio i’ch plaid yn y pen draw,” meddai Buddug yn daer, gan ddatod y broes a ddaliai ei chlogyn.  Disgynnodd y gwlân main gan ddangos cleisiau ar hyd ei breichiau a’i hysgwyddau.  

“Sut ddigwyddodd hyn?”

“Fe wnes i anfodloni fy meistres Rufeinig – sut arall?”

“Sut y gwnes di ddianc?” 

“Mab fy meistres − daeth â fi dros y swnt i Dover, ond fod rhaid i mi − ” ni fedrai Buddug ddioddef gorffen ei brawddeg, ond roedd popeth yn glir i’w gweld yn ei llygaid i ddyn mor fydol â Prasutagus.

“Wnaeth o dy orfodi?”

“Ydych chi’n meddwl y byddwn i fyth yn rhoi fy hun i Rufeiniwr − hyd yn oed er mwyn cael taith ddirwystr?”

Edrychodd Prasutagus yn dreiddgar arni, “Na − ʼdwyt ti ddim yn edrych fel y math honno o ferch.  Byddai’n well gen ti ddioddef na cholli dy anrhydedd.  Yn wir, un o waed brenhinol wyt ti!”

“Rwy’n falch eich bod yn gweld hynny.”

“A minnau hefyd,” cytunodd Prasutagus.  “Maddau i mi, Buddug, ond mae’n rhaid i mi gadw at fy nghyfarfod.  Dyma’r unig ffordd o sicrhau rhyddid i bawb.”  Cododd Prasutagus glogyn Buddug a’i roi iddi, yn ogystal â nifer o ddarnau o aur, “Dyma ti, i ffwrdd â thi at y masnachwyr a phryna stola a phala iawn i ti dy hun, y dillad mae uchelwragedd Rhufeinig yn eu gwisgo.  Os ydyn nhw’n dy holi, dywed wrthyn nhw ei fod ar gyfer dy feistres ymysg yr Iceni; nid oes raid iddyn nhw gael gwybod mai ar dy gyfer di y maen nhw.  Pan fydda i wedi gorffen fy nghyfarfod, fe ddo i i chwilio amdanat ti.  Chwilia am le preifat i newid i’r dillad newydd.  Yn fy nghwmpeini i, ni fydd neb yn meddwl amdanat fel unrhyw un ond Prydeinwraig gyfoethog.”

“Pam ydych chi’n gwneud hyn?”

“I wneud iawn am eich cam, efallai?  Neu efallai mai ffordd o geisio dy blesio di yw hyn?” awgrymodd Prasutagus.

Meddalodd llygaid Buddug, “Yn ôl eich dymuniad, felly y bydd.”

Cywirodd Prasutagus hi, “Na, f’arglwyddes, yn ôl dy ddymuniad di, felly y bydd.” 

Ddwy awr yn ddiweddarach, daeth Prasutagus o hyd i Buddug sawl llath o’r lle ’roedd wedi ei gweld gyntaf.  Wedi’u plygu’n daclus mewn basged ’roedd ei hen glogyn a’i hen ffrog.  Nawr ei bod yn gwisgo’r stola gyda’r pala Rhufeinig drosto, roedd hi’n brydferth tu hwnt yn llygaid Prasutagus.  Roedd y darnau aur a roddodd iddi hyd yn oed wedi ei galluogi i brynu help i olchi a llunio’i gwallt yn blethi mân a oedd wedi’u pinio’n grefftus o amgylch ei phen.  Yr unig arwydd o dreftadaeth Buddug bellach oedd ei gwallt fflamgoch.  Wedi’i blesio gan yr hyn a welai, cynigiodd Prasutagus ei fraich iddi, “Rwyt ti’n rhyfeddol o hardd, Buddug!”

“Dwi’n edrych fel y gelyn.”

“Onid ydi’r gwningen yn ymdoddi i’r coed i guddio oddi wrth y llwynog?” cynigiodd Prasutagus.

“Mi fyddai’n well gen i roi picell drwy’r llwynog.”

“A finnau hefyd.”

“Wnaethoch chi bicellu’r llwynog yn eich cyfarfod − neu roi cildwrn iddo?”

“Be’ wyt ti’n feddwl?”

“Dwi’n meddwl fy mod wedi methu â’ch darbwyllo o ba mor chwim yw synnwyr y llwynog a pha mor benderfynol y mae o goncro.”

“Fe wnes i daro bargen gyda nhw − rydym ni’n aros yn rhydd ond i ni dalu treth iddyn nhw ac addo ein gwasanaeth iddyn nhw ar adegau priodol o’r flwyddyn.”

“Fe gadwoch chi at y cynllun a wnaethoch cyn cwrdd â mi.”

“Do.  Ond gobeithiaf gadw at y cynllun arall a wnes i gynted ag y gwelais i ti.”

“A beth yw hwnnw, felly?”

“Byddwn yn falch iawn pe byddet ti’n dewis fy mhriodi i.”

“Pam fyddwn i’n gwneud hynny?  Ydi’ch cynnig i fyw ymhlith yr Iceni yn sefyll, p’un ai ’rwyf yn eich dewis neu beidio?”

“Ydi.  Nid oes raid i ti fy mhriodi os nad wyt ti eisiau.”

“Felly pam fyddwn i’n eich priodi?”

“Gan y byddai hynny’n dy wneud yn frenhines yr Iceni a byddai hynny’n codi cywilydd ar y Rhufeiniaid.  Byddai’n rhoi’r pŵer a’r cyfoeth sydd eu hangen arnat ti i niweidio’u balchder − os nad felly eu cyrff.”

“Chi yw brenin yr Iceni?”

“Ie.”

“Wel, mae hynny’n egluro dipyn,” meddai Buddug yn goeglyd.

“O ydi?  Wel – ydi, mewn ffordd, am wn i.  ’Dyw dy synnwyr chwim ond yn profi bod fy nheimlad amdanat ti yn gywir.  Fe wnei di frenhines o fri; rwyt ti’n haeddu bod yn frenhines.” 

“Efallai y gwna i dy ddewis ryw ddiwrnod, Prasutagus, ond nid heddiw.  Rhaid i ti ddangos i mi dy fod yn deilwng.”

Chwarddodd Prasutagus yn hwyliog, “O’r gorau!  Gaf i dy ganlyn yn ffurfiol a rhoi llety i ti gyda fy chwaer, Maëlle, unwaith y cyrhaeddwn ni adref?”

“Cei, yn wir,” gwenodd Buddug.

DEUFIS YN DDIWEDDARACH, ym mis Martius y Rhufeiniaid, bu i Iceni o bob cwr ymgynnull ar lan Môr y Gogledd.  Yn sefyll gerbron Luned

